　　凡趋合倍反，计有适合。化转环属，各有形势，反覆相求，因事为制 。是以圣人居天地之间，立身、御世、施教、扬声、明名也；必因事物之会，观天时之宜，因知所多所少，以此先知之，与之转化。

　　世无常贵，事无常师；圣人无常与，无不与；无所听，无不听；成于事而合于计谋，与之为主。合于彼而离于此，计谋不两忠，必有反忤 ；反于是，忤于彼；忤于此，反于彼，其术也。用之于天下，必量天 下而与之；用之于国，必量国而与之；用之于家，必量家而与之；用 之于身，必量身材气势而与之；大小进退，其用一也。必先谋虑计定 ，而后行之以忤合之术。

　　古之善背向者，乃协四海，包诸侯忤合之地而化转之，然后求合。故伊尹五就汤，五就桀，而不能所明，然后合于汤。吕尚三就文王，三 入殷，而不能有所明，然后合于文王，此知天命之箝，故归之不疑也 。

　　非至圣达奥，不能御世；非劳心苦思，不能原事；不悉心见情，不能 成名；材质不惠，不能用兵；忠实无实，不能知人；故忤合之道，己必自度材能知睿，量长短远近孰不如，乃可以进，乃可以退，乃可以 纵，乃可以横。
