　　物有自然，事有合离。有近而不可见，有远而可知。近而不可见者， 不察其辞也；远而可知者，反往以验来也。

　　巇者，罅也。罅者，涧也。涧者，成大隙也。巇始有朕，可抵而塞， 可抵而却，可抵而息，可抵而匿，可抵而得，此谓抵巇之理也。

　　事之危也，圣人知之，独保其用；因化说事，通达计谋，以识细微。 经起秋毫之末，挥之于太山之本。其施外兆萌牙蘖之谋，皆由抵巇。 抵巇之隙为道术用。

　　天下纷错，上无明主，公侯无道德，则小人谗贼，贤人不用，圣人鼠 匿，贪利诈伪者作，君臣相惑，土崩瓦解而相伐射，父子离散，乖乱 反目，是谓萌牙巇罅。圣人见萌牙巇罅，则抵之以法。世可以治，则 抵而塞之；不可治，则抵而得之；或抵如此，或抵如彼；或抵反之， 或抵覆之。五帝之政，抵而塞之；三王之事，抵而得之。诸侯相抵， 不可胜数，当此之时，能抵为右。

　　自天地之合离终始，必有戏隙，不可不察也。察之以捭阖，能用此道 ，圣人也。圣人者，天地之使也。世无可抵，则深隐而待时；时有可 抵，则为之谋；可以上合，可以检下。能因能循，为天地守神。
